Olauus, Dei gracia episcopus Aboensis, religiosis ac Deo deuotis personis dominis patri Botolpho, confessorj, ceterisque fratribus monasterii Watzstenensis nostris carissimis cum sincerissima nostrj dileccione salutem in eo, qui mandat salutes Jacob. Postquam ex plantario dextere excelsi, sacre videlicet religionis vestre, vinea Domini Sabaoth palmites suos vsque ad nostros fines extendit de sacro collegio vestro monasterium Vallis gracie propagando, ad ipsam sacram religionem vestram succreuit dileccio pariter et deuocio plurimorum. Speramusque diuina aspirante gracia, quod tenella hec plantula vestra vberes exhibebit fructus cum tempestiua maturitate, si sacrarum ammonicionum vestrarum et paternalium direccionum fuerit continue stillicidiis jrrigata. Quapropter caritati vestre, quantum possumus, affectuose supplicamus, quatenus pro nouelle huius plantacionis custodia ac salubri conseruacione, ne inimicus homo ad seminandum semen noxium materiam eius irrumpat, venerabilem patrem fratrem Johannem Kylonis in offico presidentis, ad quod assumendum ipsum, euidenti necessitate perurgente induximus, licet modis omnibus renitentem, confirmare dignemini et velitis. Si tamen loci huius profectum diligitis, vt speramus, jn quo et Deo gratum exhibebitis obsequium et sancte religionis vestre augebitis honorem, et nos ad complacendum sancte conuencioni vestre reddetis multipliciter obligatos, quam summus ille celestis agricola sub sue proteccionis munimine jugiter ac feliciter conseruare dignetur. Ex castro nostro Kusto die beati Bartholomei apostoli, nostro sub secreto anno liij. Venerandi patres. Quia frater Jonas laycus, qui in Valle gracie habitum sacre religionis suscepit, loco illj plurimum necessarium existit, rogamus vos affectuosissime, vt ipsum illuc remittere velitis pro monasterii negociis supportandis.